Res Publica oli selgelt elitaarne. Eesmärgiks ei seatud massiorganiatsiooni loomist, vaid tõhusat ja töövõimelist ühendust, mis koondab ajusid. Res Publica initsiatiivrühm isegi varjas ühenduse asutamiskohta, et vältida ringi hulkuva "poliitilise lumpeni" sisseimbumist, kes rändas ühe liikumise asutamiselt  teisele, püüdis igal pool osaleda ja lõpuks intrigeeris niikaua, kuni ühendus oli muudetud tegevusvõimetuks. Poliitilise murrangu aastatel on paraku niisugune seltskond paratamatu ja võrdlemisi arvukas. Res Publica tekitas endale filtri, mistõttu uut liiget sai vastu võtta üksnes kõigi Res Publica varasemate liikmete nõusolekul.